ฟินันซ่าขายตราสารหนี้3เดือนจ่าย3.20%ต่อปี
บลจ.ฟินันซ่า แนะรอดูสถานการณ์แก้หนี้ยุโรป ชูกองทุนตราสารหนี้  3 เดือน ผลตอบแทน 3.2% ต่อ
12 มิ.ย. 2555

บลจ.ฟินันซ่า แนะรอดูสถานการณ์แก้หนี้ยุโรป ชูกองทุนตราสารหนี้  3 เดือน ผลตอบแทน 3.2% ต่อปี
นายธีรพันธุ์ จิตตาลาน  กรรมการบริหารและประธานเจ้าหน้าที่บริหารบริษัทหลักทรัพย์จัดการกองทุน (บลจ.) ฟินันซ่า เปิดเผยว่า ปัญหาหนี้ยุโรปทำให้สินทรัพย์เสี่ยงยังไม่น่าสนใจในช่วงนี้และส่งผลให้ตลาดหุ้นไทยปรับตัวลดลง ประกอบกับการที่ธนาคารจีนลดอัตราดอกเบี้ยนโยบายกระทันหันในรอบ 4 ปี สะท้อนว่าเศรษฐกิจโลกมีแนวโน้มชะลอตัวลงและโอกาสที่ธนาคารแห่งประเทศไทยจะขึ้นอัตราดอกเบี้ยจึงลดลงไปด้วย แนะรอดูสถานการณ์โดยลงทุนในตราสารหนี้ระยะสั้น เพื่อพักเงินไว้ก่อน
บริษัทได้เปิดขายกองทุนเปิดฟินันซ่าตราสารหนี้พลัส โรล โอเวอร์ 3เดือน1 (FAM FIPR 3M1) ตั้งแต่ 11-15 มิ.ย.2555 ประมาณการผลตอบแทนที่ 3.2% ต่อปีสำหรับการลงทุน 3 เดือน โดยเป็นกองทุนที่เปิดขายและรับซื้อคืนเป็นรอบการลงทุน (โรลโอเวอร์) มาจากกองแรก สามารถลงทุนขั้นต่ำเพียง 2,000 บาทและซื้อกองทุนผ่านระบบอินเตอร์เนตได้ที่ศูนย์บริการเคทีซี ทัช 14 สาขา
กองทุนจะลงทุนในเงินฝากธนาคารต่างประเทศ สกุลเงินเหรียญสหรัฐหรือ CNY กับธนาคาร BOC, Macao, ธนาคาร CIMB, Niaga, Indonesia หรือเงินฝากสกุลเงิน AED กับ ธนาคาร Abu Dhabi Commercial bank, UAE (F1) ตั๋วเงินหรือเงินฝากธนาคารพาณิชย์ในประเทศ  เงินฝาก AED ธนาคาร Union National Bank, UAE(P-1) หรือ  เงินฝากธนาคารและหรือตั๋วเงินและหรือหุ้นกู้  หุ้นกู้บริษัท ไมเนอร์ อินเตอร์เนชั่นแนล (A) หรือตราสารหนี้และหรือหุ้นกู้ ตราสารหนี้ บริษัทดั๊บเบิ้ล เอ (1991) (BBB)  ตั๋วแลกเงินหรือตราสารหนี้บริษัทเอกชนที่อยู่ในอันดับที่สามารถลงทุนได้ ตั๋วเงินคลัง หรือ พันธบัตรธนาคารแห่งประเทศไทย